정조 9년
乙巳十月初四日辰時。上御宣政殿。親押入侍時。行都承旨沈豐之。左承旨徐鼎修。右承旨安聖彬。左副承旨李祖承。右副承旨洪仁浩。同副承旨李祖源。記事官金孝建。假注書朴蓍壽。記注官金健修。記事官金鳳顯。檢校直閣鄭東浚。以次進伏訖。上親押如儀訖。命大臣有司堂上入侍。孝建承命出。與左議政洪樂性。有司堂上金華鎭趙時俊。階入進伏。上命藥房都提調入侍。賤臣承命出。與徐命善。階入進伏。命善進前曰。日氣不調。聖體。若何。上曰。一樣矣。命善曰。王大妃殿氣候。何如。上曰。一樣矣。命善曰。惠慶宮氣候。何如。上曰。一樣矣。上曰。次對則適値齋日。未得行之。而海西分等狀啓。昨始入來。而此是廟謨中最急者。特命召卿等耳。仍謂樂性曰。卿之病勢。尙未快復。明日參班。似難矣。勿爲隨駕。好矣。樂性曰。每被曲念若此。實爲惶恐無地也。上曰。侍衛中備局堂上進前。趙㻐徐有隣鄭民始。承命進伏。樂性曰。此黃海監司嚴思晩災實分等狀啓也。所陳諸條。當爲次第稟處。而災結一事。切有所慨然者。先此仰達矣。本道風水所過處。災損非不孔酷。而初非通一道之災。則一萬五千結畓摠四千六百結災頉。固已萬萬過當。雖以綿田災言之。木綿大歉之時。間有從略許給之例。則事當詳細査櫛。精約區別。以待朝家處分。則容或無怪。而今乃混同添入於畓災之中。竝請劃給者。揆以法意。誠萬萬未妥。道臣論責。姑徐之。宜從災結。正其事面。所加請災結三千一百八十結零中。限一千五百結。以畓災加劃。竝與事目災。合三千結分俵。而必令各其守宰。親執擧行。俾無吏緣爲奸虛實相蒙之弊事。嚴明分付。何如。上曰。戶惠堂及有司堂上。各陳所見。可也。有司堂上金華鎭曰。田災畓災。不爲區別。混同狀請。旣甚糢糊。有難以幾結。劃給仰稟。而若使之更爲狀聞。則存減之際。恐不無難便之端矣。行戶曹判書趙㻐曰。海西畓結。都不過一萬五千結。則朝家給災一千五百結。不爲不多。至於田災則綿田給災。雖非法典。不無近例。道臣所請。容或無怪。而田災幾結。畓災幾結。初不區別。事欠綜核。語涉混淪。此雖新到生疎之致。而揆以事體。誠爲未安矣。宣惠廳堂上徐有隣曰。俄於閤外。與吏判。有所酬酢。而綿田之混淪擧論於畓災者。誠甚乖當。大臣雖或以減給仰達。綿災幾許。畓災幾許。初不區別。則顧何以憑考存減。臣意則更令本道。綿災畓災摠數。區別狀聞後。從違間稟處。恐合事。宜矣。有司堂上鄭民始曰。畓災綿田災之不爲區別。混同陳請。不但有違法意。亦關後弊。更令區別狀聞。似好矣。宣惠廳堂上趙時俊曰。所請災結之多寡。姑勿論。綿災之竝入於畓災者。太欠區別之道。誠有混淪之失。且海西綿田災之從略劃給。不無已例。而亦出於特恩。實非自下所可仰請者。臣意則更令道臣。綿災畓災之摠數。使之分別。更爲狀聞後。以爲或施或不施之道。似好矣。樂性曰。臣則以減削分俵之意。仰達矣。諸議旣如此。更令道臣。區別其畓災幾結。綿災幾結。指數狀聞後。稟處。似好矣。上曰。依爲之。樂性曰。取見其狀本中諸條。則海州等七邑。置之尤甚。延安等十一邑。置之之次。黃州等五邑。置之稍實。仍爲尾陳諸條。竝令廟堂稟處。而其一。尤甚各邑。新還在前。如此之時。多有相當穀代捧之規。尤甚限折半。之次邑。限三分一代捧。而當此災年。新舊逋。有難一時竝督。限今年停捧。其一。金川旣在尤甚。大興山城軍餉。限今年捧畓該邑。其一。本道勅需大小米。民情皆願以錢代納。此是耗作錢取用之穀。則與元還有間。依定式折價。以錢代捧。待明秋。還作本色。其一。本道詳定大小米。長山以南八邑。以本色上納。而海州等四邑。旣入尤甚。實無準捧上納之望。依以北各邑例。當年條。作錢上納。其一。牙兵入防。自是定式。而遠地裏糧。隆冬赴番。實爲可悶。水陸軍。旣已停操。則牙兵入防。一體停止。其一。推奴徵債。限明秋防塞事也。分等。依狀請施行。新還代捧事。尤甚邑。限三分一。之次邑。限四分一。許令代捧。待明秋。還作本色。舊還停退事。尤甚邑請退。事或無怪。而竝與之次稍實。而無所區別。且舊還之逐年分數收捧。自是流來法典。而今謂之新有令甲者。誠是意外。所請與下語。亦未穩當。尤甚邑。特許停退。之次稍實邑。待分數行會。遞減徵捧。海州等四邑詳定大米作錢上納事。長山以南小米。永定作錢。實是無前之曠惠。有司之臣。每以三南民人之偏苦。執以爲言。更請以本色收納。而未之或許。則今於許多結災頉後略干數大米條。竝請作錢上納者。殊涉如何。狀中所請。雖指今年。一開此路。大關後弊。此一款。詢問戶惠堂處之。至於勅庫還米作錢事。耗條之年年作錢。添補勅需。自是應行之典。待明秋。還作本色。初非可議道臣之論。或者竝指元數而言耶。若然則勅還比元還。尤爲重大。毋論多寡。不宜遽請作錢。況三萬石云云。前所未有之事。固已萬萬駭然。而雖是循例作錢之穀。本道穀簿。自來尠少。除出此三萬正穀。則明春農糧。何以繼排。且三萬石之價。當過十萬錢貨。當此錢荒之時。雖盡括一道內民間所儲。不足以當此數。如此乖當之請。不可以從違論。大興城餉捧留本邑事。本營牙兵入防停止事。推奴徵債限明秋防塞事。竝依狀請施行。何如。上曰。諸臣之議。何如。有司堂上金華鎭曰。所請諸條。大臣旣已覆奏。別無可達之辭。而莫重還米之以錢代捧。不但大違法例。亦關後弊。許施與否。非所可論矣。行戶曹判書趙㻐曰。諸條箇多可議。至於勅需穀作錢之請。係是錢還。而錢還則先朝禁令至嚴。今此狀請。有違法禁。詳定大米之以錢上納。亦關後弊矣。有司堂上徐有隣曰。所請諸條。或不無違式爽實者。而俱屬節目間事。至於勅還作錢。道臣之意。果若議到元穀。則大是法外。詳定大米作錢上納一款。小米作錢。旣出曠惠。則竝與略干條大米。而遽請作錢。甚非重惟正之道。亦甚慨然矣。有司堂上鄭民始曰。臣亦別無異見。而勅還代錢云云。大非法意矣。有司堂上趙時俊曰。諸般他條。姑捨是。勅需還穀當年耗條之作錢。自是逐歲按式而行者。不必上煩朝家。至於元穀。則雖一包。何可以錢代捧。自歸於錢還之科乎。道臣之請。甚非矣。詳定大米作錢事。臣與兵判之意。一般矣。上曰。僉意別無異同。分等事代捧事城餉捧留事詳定大米代納事牙兵入防事推奴徵債事。竝依大臣所奏施行。至於勅還三萬石作錢之請。駭怪極矣。將作他道譏笑之資。不徒此也。錢還一事。先朝飭禁。不啻截嚴。守宰之犯科。爲道臣者。尙可隨現査實。如律勘繩。以道臣。有此請。非特大關後弊。卿等論罪之言甚當。此一款。更無可論。舊還事。稍實邑雖無流來舊還。而狀辭中。不言分等次第。混稱一竝停退。事之曚昧。孰甚於此。今欲依備局分數。使之準捧。本道穡事。比關東尤有遜焉。道內舊還。特竝停退。可也。樂性曰。該道臣狀本。不成年分體段。田災請劃。混論於畓結。舊還分排。誤稱以新令。勅需穀物。法意自別。錢還斂散。禁令至嚴。而有此三萬石作錢之請。揆以事體。誠極寒心。此外諸條之違式。辭意之未暢。猶屬細故。不可以新到之生疎。秋務之方殷。有所參恕。黃海監司嚴思晩。罷職。何如。上曰。論其罪過。譴罷猶屬未勘。此道臣。到任屬耳。無怪其生疎。而所謂狀本。措辭也。陳請也。太沒頭緖。無非荒說。此自有分等。狀聞以來所未有。然當初除命。無異特簡。如是顚錯。實非所料。方面體重。譴罷事。姑不允。以此批旨。令該曹爲先發緘。斯速取招以聞。似此格例間事。新到之人。何以照管。必是若裨若吏從中作奸之致。該裨該吏。亦令該曹。捉來取招。待捧供。以爲照律徵勵之地。可也。出擧條樂性曰。各道舊還。以五分一。分排磨鍊。而至於北道。則五分一之數。爲六萬八千餘石矣。聞本道南關田農之失稔。與東峽有異云。今此磨鍊之數。不無稍過之慮。故姑不發關。若減數於五分一之中。以七分一磨鍊。則庶可爲適中之道矣。上曰。備堂各陳所見。可也。有司堂上金華鎭曰。北關舊還。元數甚多。故五分一當捧。殆近七萬石。而旣有稍過之慮。則及此未發關之前。更爲減數磨鍊。似好矣。有司堂上徐有隣曰。旣已分排之後。不必以未眞的之所聞。續續變改。依前分排行會。恐合事宜矣。有司堂上鄭民始曰。臣別無他見。兵判所奏。似無妨矣。有司堂上趙時俊曰。舊還分排後。北道則姑未發關。而聞南關田農。不無失稔處。五分一之數。似有稍過之慮。俄於閤外。與大臣。有所酬酢矣。上曰。戶判曾經北伯。亦陳所見。行戶曹判書趙㻐曰。舊還雖自京司。參量分定。而依分定盡捧。甚罕矣。今雖減數分定。而其果準捧。亦未可必。臣意則當初磨鍊五分一之數。似不必減之矣。樂性曰。毋論五分一七分一。畢竟準捧之未可必。一也。而旣聞南關失稔之報。仍定五分一。則似欠軫恤之意。亦不無騷擾之慮。故俄以七分一減數之意。仰達矣。上曰。依爲之。出擧條上曰。東萊府使狀啓中。對馬島主還生事。卿等果聞之否。命善等曰。果爲得聞。而渠輩之生不生。非我國之所知。上曰。狀本中。雖有令廟堂稟處之意。而此則別無稟處委折。只於卿等之私書。以此意令萊伯知悉。無妨矣。命善曰。誠好矣。樂性曰。節使拜表。以今月十六日。推擇。啓下矣。追聞物議。則使行之如是早發。必當貽弊於西路。且入柵時。與回還曆行。不得相値。多有掣肘之端云。拜表日字。更以念後推擇事。分付該曹。何如。上曰。依爲之。出擧條樂性曰。冬至使行。寫字官一員。例爲隨行。而大典通編所載則以二員磨鍊。故今番使行。以此不無䠖跙之端。故敢此。仰達矣。上曰。兵曹參知進前。李家煥進伏。上曰。通編中何爲以載錄耶。家煥曰。此編則非臣所編摩者。而載錄則分明矣。上曰。此則不緊。甚矣。渠輩之八道軍官名色。於渠足矣。通編所載則想必是書員名色矣。樂性曰。寧越胎封加封。事體何等重大。決不可一向遷就。且今春。旣伏承待秋成擧行之敎。今已秋成。卽爲涓吉擧行之意。分付該曹該監。何如。上曰。更待下敎擧行。可也。出擧條金履素進伏曰。永禧殿影幀奉安室內後面。屛壁相貼。無路奉審。向以稍前移奉。俾盡遍審之意。有所仰稟者矣。今當移還安之時。以此擧行。恐合便宜。而不敢擅便。敢此更達矣。上曰。依爲之。出擧條趙㻐曰。永禧殿雨漏處修改時。移還安當行與否。頃者所下詢。而事體至重。臣不敢指一仰對矣。殿內及楹外。不無輕重之別。當行而不行。與不當行而行。俱甚不安。似當有一番定式。下詢大臣處之。何如。上曰。出擧條遣禮官。問議于時原任大臣及在外知禮之臣。可也。出擧條聖彬曰。假通禮朴柱遇。殿座時刻已近之後。謂有身病。不爲來待。事體所在。極爲駭然。所當重勘。而本院請推之外。無他可施之罰。何以爲之乎。上曰。拿處。可也。出擧條時俊曰。明日動駕時。左右通禮。不可不備。而左通禮李性吾。身病猝重。勢難察任云。今姑改差。其代。口傳備擬。何如。上曰。依爲之。出擧條仍命退。諸臣以次退出。